Il Consei superiôr turc pe radiotelevision (RTÜK) al à proponût une riforme de leç statâl che e slizerìs lis limitazions cumò in vore pes emissions in lenghe curde. In pratiche, si larès a eliminâ l’oblic di sottitulâ par turc cualsisei trasmission par curdi (lassantlu dome pai notiziaris) o la proibizion di trasmeti programs par insegnâ la lenghe curde. Se la leç e ves di passâ, duncje, cheste lenghe e podarès cjatâ spazi ancje in diviersis emitentis privadis e si podarès rivâ a di une legalizazion di chês emitentis che in dì di vuê a funzion in maniere clandestine o ben a trasmetin vie satelit di altris paîs. Daspò de partence, cul principi dal 2009, di un canâl public di plante fûr in lenghe curde, si trate di une altre iniziative che l’esecutîf vuidât di Recep Erdogan al fâs par cirî di risolvi la cuestion dal Kurdistan setentrionâl. Dut câs, se sul front de lenghe si fasin dai pas indenant, sul front politic la situazion e devente simpri plui pesante, di une bande cul refût di discuti lis propuestis di risoluzion pacifiche dal conflit che a rivin dal PKK e di chê altre bande cui progjets par meti fûr leç ancje il DTP che al rapresente il partît di riferiment de comunitât curde intal stât turc.
Font: Nationalia, 23/09/09
fur_Latn fra_Latn